Δημήτρης Μαρούδας

Ο Δημήτρης Μαρούδας (Μάρτιος 1927 – 24 Οκτωβρίου 1995) ήταν Έλληνας δημοσιογράφος και πολιτικός.

Βιογραφία 
Γεννήθηκε στη Ζάκυνθο τον Μάρτιο του 1927 και σπούδασε οικονομικές επιστήμες στην τότε ΑΣΟΕΕ (σήμερα Οικονομικό Πανεπιστήμιο Αθηνών). Από το 1950 ασχολήθηκε επαγγελματικά με τη δημοσιογραφία. Εργάστηκε ως πολιτικός συντάκτης σε πολλές σημαντικές εφημερίδες («Αθηναϊκή», «Απογευματινή», «Έθνος», «Μεσημβρινή», «Μακεδονία», «Καθημερινή») και στο περιοδικό «Ελευθεροτυπία». Διακρίθηκε ως πολιτικός συντάκτης του προδικτατορικού «Έθνους», όπου συνυπήρξε με τους Γιάννη Καψή και Σεραφείμ Φυντανίδη.

Υποστηρικτής του Ανδρέα Παπανδρέου, «έπαιρνε γραμμή» από τον Αντώνη Λιβάνη. Το 1965 εξέδωσε την εφημερίδα «Νέος Ανένδοτος», από την οποία εξαπέλυσε σφοδρές επιθέσεις με βαρύτατους χαρακτηρισμούς εναντίον του τότε Βασιλιά Κωνσταντίνου, του Μητσοτάκη, των αποστατών και της Δεξιάς.

Το 1974 ανέλαβε το Γραφείο Τύπου του Πανελλήνιου Σοσιαλιστικού Κινήματος (ΠΑΣΟΚ) και το 1978 τη διεύθυνση της κυριακάτικης «Εξόρμησης». Διετέλεσε υφυπουργός Προεδρίας της Κυβερνήσεως (Οκτώβριος 1981 – Ιούνιος 1985), κυβερνητικός εκπρόσωπος και αναπληρωτής υπουργός Προεδρίας της Κυβερνήσεως (Ιούνιος 1988 – Ιούλιος 1989). Τότε δημιούργησε και το Εθνικό Συμβούλιο Ραδιοτηλεόρασης, ως ανεξάρτητη αρχή. Ως αρμόδιος για την ΕΡΤ, ο Μαρούδας προσπάθησε να δώσει ένα πιο σύγχρονο και προοδευτικό περιεχόμενο στο πρόγραμμά της.

Από το 1993 και μέχρι το θάνατό του, ήταν ειδικός σύμβουλος του πρωθυπουργού Ανδρέα Παπανδρέου επί θεμάτων Τύπου και ΜΜΕ.

Πέθανε από καρκίνο στις 24 Οκτωβρίου 1995, σε ηλικία 68 ετών. Ο πρωθυπουργός Ανδρέας Παπανδρέου δήλωσε:

Συλλυπητήρια τηλεγραφήματα για το θάνατο του Δ. Μαρούδα έστειλαν στην οικογένειά του ο πρόεδρος της Πολιτικής Άνοιξης Αντώνης Σαμαράς και ο πρόεδρος του Συνασπισμού Νίκος Κωνσταντόπουλος.

Κόρη του είναι η ζωγράφος Κατερίνα Μαρούδα.

Πηγές

 Βιογραφικό Λεξικό Προσωπικοτήτων, 1979
 Εφημ. «Μακεδονία», 25.10.1995
 Εφημερίδες και έντυπα της εποχής

Έλληνες δημοσιογράφοι
Έλληνες εκδότες
Έλληνες υφυπουργοί Προεδρίας
Έλληνες αναπληρωτές υπουργοί Προεδρίας